钦定古今图书集成/历象汇编/庶征典/第150卷 > 挥麈录章懿李后初在侧微事章献明肃章圣过阁中欲盥手后捧洗而前上悦其肤色玉耀与之言后奏昨夕忽梦一羽衣之士跣足从空而下云来为汝
## 钦定古今图书集成/历象汇编/庶征典/第150卷 > 挥麈录章懿李后初在侧微事章献明肃章圣过阁中欲盥手后捧洗而前上悦其肤色玉耀与之言后奏昨夕忽梦一羽衣之士跣足从空而下云来为汝

子。时上未有嗣，闻之大喜：“当为汝成之。”是夕召幸，有
娠，明年诞育。昭陵幼年每穿履袜，即令脱去。尝跣步
禁掖，宫中皆呼为赤脚仙人，盖古之得道李君也。
《闻见杂录》：张文懿为射洪令时，出城遇村寺老僧于
道，邂逅过之，亦必出迎。文懿怪而诘之，僧曰：“长官来”，
则山神夜梦告某曰：“相公至矣。”一日复往，而僧不出，
文懿曰：“不出何也？”僧谢曰：“神不我告也。”文懿以为诞，
使僧问其所以。夜梦告曰：“长官误断杀牛事，天符已
下，不复相矣。”文懿惊骇，省之，果尝有杀牛事也，遂复
改正。明日再过寺，僧复出曰：“昨夕山神云长官复为
相，明日当来，但减筭尔。”后文懿再入中书。

《宋史王钦若传》：“真宗尝梦神人言赐天书于泰山，即
密谕钦若。钦若因言：六月甲午，木工董祚于醴泉亭
北见黄素曳草，上有字，不能识。皇城吏王居正见其
上有御名，以告。钦若既得之，具威仪奉导至社首，跪
授中使，驰奉以进。真宗至含芳园，奉迎出所上天书，
再降祥瑞图示百僚。钦若又言，至岳下，两梦神人，愿”
增建庙庭。及至威雄将军庙，其神像如梦中所见，因
请构亭庙中。封禅礼成，迁礼部尚书。

《狄棐传》：“棐子遵度，少颖悟，笃志于学，尤嗜杜甫诗。尝
读其集，一夕梦见甫，为诵世所未见诗。及觉，才记十
馀字，遵度足成之，为《佳城》篇。后数月卒。”

《曹光寔传》：“光寔从子克明，字尧卿。既生，会敌攻百丈
县，父光远遇害，姆抱克明，匿苇蒲中得免。既长，喜兵
法，善骑射，从父光寔奇之，补为衙内都虞候。光寔击
敌于葭芦川，战没。克明时护辎重在后，闻光寔死，惧
军乱，秘不发丧，阳令人西来，传光寔令还军银州，而
潜与仆张贵入敌中，获光寔尸以还，葬京师，繇是显”
名。初，蜀人留京师者，禁不得还乡里，克明以母老，间
道归。李顺反，闻克明将家子，且有名，欲胁以官，克明
携母遁山谷，夜止神祠中，梦有人叱之起，既觉而去，
贼果至。及贼陷雅州，克明募众数万人以迎王师，遂
复名山、火井、夹门等九县，分兵嘉、眉、邛三州，立七砦
以邀贼。复收雅州，斩六十馀人，贼将何承禄等走云
南。蜀平，擢西头供奉官、𥟖州兵马监押。
《李至传》：“至，字言几，真定人。母张氏尝梦八仙人自天
降，授《字图》使吞之，及寤，犹若有物在胸中，未几生。至
七岁而孤，鞠于飞龙使李知审家。幼沈静好学，能属
文。及长，辞华典赡。举进士，历官工部尚书、参知政事。
以目疾求解，改授武信军节度。”

《寇瑊传》：瑊字次公，汝州临汝人。初，母梦神人授珠，吞
之而娠，生而眉目美秀。擢进士，官枢密直学士。
查道传道为龙图阁待制，进右司郎中，知虢州，卒。尝
梦神人谓曰：“汝位至正郎。”寿五十七，而享年六十四。
论者以为积善所延也。

《马元传》：元通五经，尤精《易》。初，七岁方读《易》，母夜梦异
人以绀莲花与元吞之，且曰：“善读此，后必贵显。”元且
老，率三日一诵《易》。

《东轩笔录》：石参政中立，事太宗为馆职，至真宗末年
犹为学士。一夕梦朝，太宗面谕以“将有进用之意。”石
谢讫，将下殿，不觉锵然有声，顾视乃鱼袋坠于墀上。
及觉，大异之。不数日有参预之命。谢日方拜起，亦觉
有声，顾视则鱼袋坠地矣。

《宋史宋庠传》：“庠字公序，安州安陆人，后徙开封之雍
丘。父杞，尝为九江掾，与其妻锺祷于庐阜。锺梦道士
授以书曰：‘以遗尔子’。视之，《小戴礼》也。已而庠生他日
见许真君像，即梦中见者。庠天圣初，举进士，开封试
礼部皆第一。历官兵部侍郎、同中书门下平章事，集
贤殿大学士，迁工部尚书，封莒国公。”

《青箱杂记》：相国刘公沆，累举不第。天圣中，将办装赴
省试，一夕梦被人砍落头，心甚恶之。有乡人为解释
曰：“状元不到十二郎做，只得第二人。”刘公因诘之曰：
“虽砍却头，留沆在里。”盖南音谓项为沆，留刘同音，后
果第二人及第。

《建宁府志》：“章䜣，浦城人。天圣中试礼部，上党有盖抃
者，亦预计偕，忽梦人告曰：‘建州章天和作状元，汝必
登第’。抃至京访䜣，具述其梦。既而三举不利。庆历间复到省，题诗于邑之泗州岭庵壁上云：‘十年三上未
登科，此去行期昼锦过。上党。有人传预兆，梦生头角
见天和，遂于贾黯榜中第。嘉祐二年，䜣子衡作大魁’”，
抃是年始得奏名。䜣后官至涧州长史，累迁左光禄
大夫。

《渑水燕谈录》：“王猎，酸枣人。天圣末，累举未第。一夕，梦
紫衣吏召至一宫门，守卫甚盛，揖入升厅，对拜者紫
衣金带，年三十许，礼甚恭。既坐，词甚逊。觉后，私记其
年月。猎后困于场屋，久之，推恩五举，得同出身，登仕
又二十馀年，年且七十，始为尚书员外郎。将乞身以
去，故人或止之。会英庙入继为皇子，近臣荐公为宫”
僚，赴皇子位，门阑守卫，宛如梦中。及升厅拜揖，则衣
冠仪貌，亦与梦中无异。归视箧中所记，乃英庙所生
时也。侍读宫邸，未及期年，英庙即位，遂登侍从。
《宋史英宗本纪》：“明道元年生于宣平坊第。初，濮王梦
两龙与日并堕，以衣承之。及帝生，赤光满室，或见黄
龙游光中。”

《青箱杂记》：马尚书亮知江宁府，秩满将代，一夕梦舌
上生毛，有僧解之曰：“舌上生毛剃不得，尚书当再任。”
已而果然。

刘郎中滋累举不第，年馀四十，始遂登科。尝梦有人
提印满篮，令己吞之，滋有难色。其人曰：“但任意吞，看
得几颗。”滋不得已，吞至十四颗，其印皆颗颗见于腹
中。后果历十四任终。

韩魏公应举时，梦打球一捧于八时。魏公时年仅弱
冠，一上登科，则“一捧于八”之应也。

孙枢密抃，旧名贯。应举时尝梦至官府，潭潭深远，寂
若无人，大厅上有《抄录人名》一卷，意以为榜，遍览无
名，偶睹第二名下有空白处，抃欲填之，空中人语曰：
“无孙贯，有孙抃。”梦中即填孙抃，是岁果第三名，因梦
得。

丁咸序应举时，梦唱名已过，续有一龙蜿蜒腾上，又
有一骆驼继之，不知其然。比唱名，有“龙起”、“骆起”二人
在其后。

乡人龚国隆应举时，梦行道上，步步俯拾黑豆一掬，
不知其然。是岁乡荐，乃伯父郎中纪恤其乏路费，以
驿券赠之。遂沿路勘请，以抵京师，“步步掬黑豆”之应
也。然此微薄，而国隆已兆于梦，则其人赋分可知。后
国隆竟老场屋，不沾一命。

乡人朱熙邻，景祐中举进士，梦造棺，缺板而弗成，是
岁止过省，不及第，晚遇推恩长史出身，棺不全之应
也。

《宋史文苑传》：“杨寘字审贤，察之弟。少有隽才。庆历二
年，京师试国子监、礼部，皆第一。既试崇政殿，帝临轩
启封，见名，喜动于色，谓辅臣曰：‘杨寘也’。遂擢第一，公
卿称贺，为得人。授将作监丞，通判颍州。未至官，持母
丧，病羸卒，特诏赙恤其家。先是，其友梦寘作龙首山
人，寘自谓‘龙首，我四冠多士，山人无禄位之称，我其
终是乎’。”已而果然。

《渑水燕谈录》：王彦祖初名元宗，庆历二年方胜冠，廷
试应天，以寔不以文赋罢寝。旅舍一人告之曰：今年
未当中第。”彦祖尤不平，且责之曰：“子未尝见予程文，
又未始知予生月，何从而知未中第？”其人笑曰：“君若
中选，赋题‘天’字在下，君当三，中选皆然。今题‘天’字在
上第二字，是以知其未也。”及唱名，果不预选。次举春
试，不利于礼部，八月再预廷试，盖《轸象天地赋》，又复
黜。至皇祐五年，免解，赴礼部前，以卧疾困眠，梦至一
大府，见二人，因恳求平生禄命，二人笑不答，再叩来
年得失，其人指面前池水曰：“但此头分流，君即登第。”
觉以为无理，而池不能分流，决无中第望矣。久之乃
悟，即更名汾，以符水分之兆。及试礼部“《严父莫大于
配天赋》，廷试《圆丘象天》，皆中高选。其后召试学士院，
又赋“明王谨于事天”，得帖馆职，皆符梦中之言也。
《宋史章得象传》：“得象，字希言，世居泉州。高祖仔钧，事
闽为建州刺史，遂家浦城。得象母方娠，梦登山遇神
人授以玉象。及生父奂，复梦家庭积笏如山。长而好
学，美姿表，为人庄重，进”士及第。庆历五年，拜镇安节
度使、同平章事，封郇国公，徙判河南府，守司空致仕。
《闻见前录》。文潞公少时从其父赴蜀州幕官，过成都，
潞公入江渎庙观画壁，祠官接之甚勤，且言夜梦神
令洒扫祠庭，曰：“明日有宰相来官，岂异日之宰相乎？”
公笑曰：“宰相非所望，若为成都，当令庙室一新。”庆历
中，公以枢密直学士知益州，“听事之三日，谒江渎庙，
若有感焉。方经营改造，中忽江涨，大水数千章蔽流
而下，尽取以为材。”庙成，雄壮甲天下。

《渑水燕谈录》：王元规庆历末赴吏部选，一夕梦一人
衣冠高古，因访以当受何地官，期早晚，书八字与之
云：“时生一阳，体合三水。”既觉，不悟意，及注官河南府
河清主簿，凡三字从水到官，日正冬至。

《括异志》：陈元植好积阴德，禽鸟悉蒙其惠。每食，高原

南阳大侯庆，有一铜像，欲卖牛妆金色。偶有急事，他
用久矣。一夕庆妻忽梦像曰：“卿夫妻负我金色，久不
偿，今取卿儿丑以偿金色。”至晓，儿丑有疾，像忽有金
色光照，四邻皆来观焉。

《闻见前录》：仁宗至和间不豫，昏不知人者三日。既愈，
自言梦行荆棘中，周章失路，有神人被金甲自天而
下，谓帝曰：“天以陛下有仁心，锡一纪之寿。”帝曰：“吾何
当归？”神人曰：“请以臣之车辂相送。”帝登车问神人何
人，曰：“臣所谓葛将军者。”帝悟，令检案《道藏》，果有葛将
军主天门事，因增其位号，于大醮仪中立庙京师。
《随手杂录》：杜常少年时，梦泛河至桥问，有自岸而呼
者，其岸高峻，常凡再跃，始及岸，一人引至大木间，见
伟丈夫衮服而坐，人指之曰：“天帝也。”拜之，常起，帝召
常与钱二百文，曰：“此尔及第人数。”再请之，则曰：“过此，
天机不可泄也。”常后应举，累不第。嘉祐末，间岁科举
放登第者二百人，常遂中甲科。时英宗在谅阴。中“木”
者，庙讳也。

柳庭俊作官江西，被差检放。旱，以漕司喻意，不敢以
实闻。一日，宿于高明使者观，梦伟丈夫转簿，示之曰：
“柳庭俊放税不实，使上泽不得流行，杖一百。”惊寤战
汗浃体。

《宋史余靖传》：“靖知广州，官至工部尚书，代归卒。靖尝
梦神人告以所终官而死秦亭，故靖常畏西行。及卒，
则江宁府秦淮亭也。”

《富弼传》：“弼字彦国，河南人。初，母韩有娠，梦旌旗鹤雁
降其庭，云有天赦，已而生弼。”

《范纯仁传》：“纯仁字尧夫。其始生之夕，母李梦儿堕月
中，承以衣裾得之，遂生纯仁。”

《张洞传》：“洞尝知棣州，累迁淮南转运使，转工部郎中。
洞在棣时，梦人称敕召者既出，如拜官然，顾视旌旗，
吏卒罗于庭。至是梦之如初，自以年不能永，教诸子
部分家事。未几卒，年四十九。”

《段少连传》：“少连字希逸，开封人。其母尝梦凤集家庭，
寤而生少连。及长，美姿表，倜傥有识度。累迁龙图阁
直学士。”

《刘沆传》：沆祖景洪，尝告人曰：“我不从彭玕，几活万人，
后世当有隆者。”因名所居北山曰后隆山，山有牛僧
孺读书堂，即故基筑台曰聪明台。沆母梦衣冠丈夫
曰：牛相公来。已而有娠，迺生沆。擢进士第二，累迁工
部侍郎，拜同中书门下平章事，集贤殿大学士。
《高怿传》：怿梦道士持素书，聘为白鹿洞主。

《曹颖叔传》：“颖叔字秀之，亳州谯人。初名熙，尝梦之官
府，见颖叔名，遂更名颖叔。进士及第，历龙图阁学士。”
《陈希亮传》：“希亮分司西京，未几致仕，卒年六十四。希
亮尝梦异人授图而告之年，至是果然。”

《黄亢传》：“亢字清臣，建州浦城人也。母梦星殒于怀，掬
而吞之，遂有娠。少奇颖过人，年十五，以文谒翰林学
士章得象，得象奇之，游钱塘，以诗赠处士林逋，逋尤
激赏。时王随知杭州，奏禁西湖为放生池。亢作诗数
百言以奉，士人争传之。亢为人侏儒，不饬小节，对人
野率，如不能言。然嗜学强记，为文词奇伟，卒，乡人类”
其文为十二卷，号《东溪集》。

程颐《家世旧事》：文简公一夕梦紫衣持箱悫其中若
敕书，授之曰：“寿州陈氏不测所谓。”以问伯祖殿直，亦
莫能晓。后登科，有媒氏来告，有陈氏求婿，必欲得高
科名。问其乡里，乃寿州人。文简公年少才高，欲婚名
家，弗许。伯祖曰：“尔梦如是，盖默定矣，岂可违也？”强之
使就，后累年犹怏怏。陈夫人贤德宜家，夫妇偕老，享
封大国，子孙相继，岂偶然哉。

叔祖寺丞，有知人之鉴，常谓文简公公辅之器。文简
公为著作佐郎时，贾文元尚少。一日，侍叔祖坐，曰：“某
昨夜梦坐此，有一人乘驴而来，索纸写门状，复乘驴
而去。坐中有一人指之曰：‘此将来宰相也’。”顷之，文简
公乘驴而来，索纸写门状，复登驴而出，正如所说之
梦。贾文元曰：“‘程六当为宰相’。叹羡不已。叔祖谓曰：‘尔
无羡后，尔作相在先’。”及文简公为两制，贾方小官，及
参大政，风望倾朝，众谓旦夕爰立，俄以事罢去。比三
易藩郡，而贾已登庸，方拜使相。虽古之精于术者无
以过也。

《春渚纪闻》：陈秀公丞相与参政厚之，同日得疾，陈忽
寄声问元安否，曰：“参政之疾，当即痊矣。”某虽小愈，亦
非久世者。续请其说，秀公曰：“某病中梦至一所，金碧
焕目，室间罗列瓮器甚多，上皆以青帛幂之，具题曰：
‘元参政香饭也’。某问其故，有守者谓某曰：‘元公自少
至老，每食度不能尽，则分减别器，未尝残一食，此瓮
所贮，皆其馀也。世人每食不尽，则狼藉委弃，皆为掠
剩所罚，至于减筭夺禄，无有免者。今元公由此，当更
延十年福筭也’。”后数月而秀公薨，元果安享耆寿。
《渑水燕谈录》：吴文肃公奎将举贤良，一夕梦入魏文
帝庙，召升殿，顾问群臣优劣，公未及对，帝曰：“韩延寿为最。”是夕门下抄书吏杨开者，梦公读《杨阜传》，翌日
告公，公异之，即取二传览之。及秘阁试六论，一题乃
韩延寿、杨阜，孰优，公遂膺首选。

《栾城遗言》：曾祖母蜀国太夫人梦蛟龙伸臂而生公。
《谈苑》：林希于章衡榜下及第，在期集处，刘庠相揖云：
“久欲相见，有小事言之。”希问其故，曰：“庠尝梦登第，在
公后三名，故识公也。”希自计唱第时，刘庠始在第三
甲，以前举不曾赴殿试，今举直赴殿试，例降一等作
第四甲头，又隔数十名方唤到希，以希尝为南庙解
元，仁宗令升缀第三甲，末至第五甲，唤到李寔。寔，南
省解元也。仁宗又令升缀第三甲，既而又令置希之
上。明日唱明经第，张巨已于第四甲进士登科，又中
明经。是时中两科者例升一等，于是升缀第三甲末。
自希数至刘庠，正是第三名。凡两日之间，更四人者，
方符一梦焉。

宋张师正《括异志》乐史：“为西京留台御史，尝梦帝命
召，俄见宫阙壮丽，帝曰：‘尔主求嗣，吾为择之’。少选一
人至，帝曰：‘中原求嗣，汝生勿辞’。顿首祈免者再三。帝
曰：‘往哉’！遂唯而去。旁拱立者曰：‘此南岳赤脚李仙人
也。尝酣于酒，一年果生仁宗’。”

《石林诗话》：元厚之知荆南，尝梦至仙府，与三人者联
书名，旁有告之曰：“君三人盖兄弟也。”觉而思之，莫知
所谓。未几，召入为学士。时韩持国维、杨元素绘先已
在院。一日，因书奏列名三人名皆从绞丝，始悟梦中
兄弟之意，岂造物以是为戏耶？已而持国、元素皆外
补，厚之尹京后三年，复与元素还职，而邓文约绾相
继为直院，则三人之名，又皆从“绞丝”，盖始终皆同，决
非偶然。以此推之，仕宦升沈，进退何可以人力计？许
大夫选尝作《四翰林》诗记其事，厚之和云：“联名适似
三株树，传玩惊看五朵云。”此亦一时之异也。

邵伯温《闻见前录》：伯温曾祖母张夫人，遇祖母李夫
人严甚，李夫人不能堪。一夕欲自尽，梦神人令以玉
著食，羹一杯，告曰：“无自尽，当生佳儿。”夫人信之。后夫
人病瘦，医者既投药，又梦寝堂门之左右，木瓜二株，
右者已枯，因为大父言，大父遽取药令覆之。及期生
康节公，同堕一死胎女也。后十馀年，夫人病卧堂上，
见月色中一女子拜庭下，泣曰：“母不察庸医，以药毒
儿，可恨！”夫人曰：“命也。”女子曰：“若为命，何兄独生？”夫人
曰：“汝死，兄独生，乃命也。”女子涕泣而去。

《彦周诗话》：王君玉内翰尝乞梦于后土祠，夜得报云：
“君年二十七，官至四品。”时年正二十七，大恶之。过岁
乃稍自安。后以礼部侍郎枢密直学士致仕，未改官
制时，正四品，年七十二云。

《过庭录》：彭思永字季长，历阳人。微时尝梦人告曰：“尔
生为两制，死住秦州。”季长异其事，尝语于亲识间。彭
拜御史中丞，未几除知秦州。彭母尚无恙，深疑其行，
诚告执政者曰：“定数固不可逃，柰老母在。”执政怜其
意，乃奏易江宁。季长大喜，奉亲之任。至淮，更促装登
舟，一夕感疾而卒，盖秦淮亭下舟中也。果如其梦。季
长居官，尝有诗云：“争利争名日日新，满城冠盖九逵
尘。一声鸡唱千门晓，谁是高眠无事人？”

《桐阴旧话》：忠宪公将生，令公梦人手中书一“大兴”字
示之，知门户之将起也。及命名，从人从意，而字宗魏，
盖取毕万之后，必大万盈数，魏大名之义耳。

《谈圃》：郑毅夫未第时，梦浴池中化为大龙，池边小儿
拍手呼为“龙公来。”既觉，犹见其尾曳床间。卒于安州，
十年，贫不克葬。滕元发为郡，一日梦毅夫来，但见轿
中一白龙，身首皆毅夫也。元发因出俸营窆。

《宋史蔡挺传》：“挺兄抗，字子直，中进士，调太平府推官。
闻父疾，委官去，稍迁睦亲宅讲书。英宗在官邸，器重
之，请于安懿王，愿得与游。每见必衣冠尽礼义，兼师
友。英宗立，以史馆修撰同知谏院。大臣畏其谏列，白
为知制诰，迁龙图直学士、知定州。帝不豫，趣命为太
子詹事，未至而神宗立，改枢密直学士、知秦州。过阙”，
帝见之，悲恸不自胜，曰：“先帝疾大渐，犹不忘卿。”遂赴
镇。居数日，梦英宗召语，眷如平生，欲退复留。觉为家
人言，感念歔欷。及灵驾发引之旦，东望号恸，见僚佐
于便室，骤得疾卒。

《梅询传》：“询字昌言，历翰林侍读学士，累迁给事中。在
濠州，梦人告曰：‘吕丞相至矣’。既而吕夷简通判州事，
故待之甚厚。其后援询于废斥中以至贵显，夷简力
也。”

宋敏求《退朝录》：“治平三年，予为知制诰，夏六月，梦丞
相遣朱衣吏召命草某人为《邃清殿学士制》。既寤，不
能记其姓名及其文词也。明年五月甲辰，丞相遣朱
衣吏召当制舍人吕缙叔草制，除邵不疑为宝文阁
学士。后数日，得承旨张公所作诏云：‘迺规层宇，邃在
西清’。恍然记去岁之梦，与诏文离合其名，若符契焉。”
《桐阴旧话》：王夫人初未有子，梦一僧，貌甚异，手持莲
花曰：“汝欲生男子，摘五叶饵之。”后生舍人及献肃公、
职方宫师、庄敏公，五子皆贵显。尝诲之曰：“汝父有法度，为世所知，汝曹或不及，则人必以为类我也。”其善
教如此。

谈圃乔执中未过省时，父竦素事《普照像》甚严，日夕
祷之。夜梦一紫衣僧至阶前，指庭之东，见日初出甚
近，而光明不可正视。后英庙登极，遂中第，御名从“日”
也。

《贤奕编》：韩琦知秦州时，卧疾数日，忽梦以手捧天者
再。其后事英宗于藩邸，翼神宗以为东宫。

《谈苑》：韩魏公尝梦崔侍郎在客位，及觉，问客将有何
官，客云：“崔县尉在客位。”乃崔台符也。台符明法出身，
致位通显，官制行，合作尚书，而只除刑部侍郎，寄禄
至光禄大夫。后夺一官，终于正议大夫，正议大夫亦
侍郎也。

《闻见前录》：韩魏公薨，其子孙仿郭汾阳著《家传》十卷，
具载魏公功业。至英宗即位之初，乃云光献信谗，屡
有不平之语。魏公以危言感动太后，言：“昨夕梦甚异，
见这孩儿却在庆宁宫。”魏公曰：“却在庆宁宫，乃是圣
躬复旧之兆，此是好梦。”

《宋史赵概传》：概为枢密使、参知政事，数以老求去。熙
宁初，拜观文殿学士，知徐州，自左丞转吏部尚书，前
此执政迁官未有也，以太子少师致仕。概初名禋，尝
梦神人金书名簿有“赵概”，遂更云。

《渑水燕谈录》：“孙莘老初为太平令，有吕同者学于孙，
一夕梦试南宫中高选主文，孙也衣绯鱼。”觉以告孙，
孙曰：“子学已充，料不日取高第，而某方仕州县，何事
文衡？况朱衣岂主文服邪？”熙宁初，吕赴礼部试，孙以
记注知谏院、同知贡举，尚衣绯，吕大喜，必在高等。俄
又被黜，大怅恨，自放江湖，无复宦意。元丰初，吕以五
举免解，再赴礼部。孙以秘书少监知举，尚衣五品服。
榜出，吕预高荐。

《春渚纪闻》：建安郭周孚未第时，梦人以诗一联示之
云：“鸡人唱晓沈潜际，汉殿传声仿佛间。”郭于梦中口
占续之云：“自庆寒儒千载遇，梦魂先得觐天颜。”继于
佘中榜登甲科。初与同袍伏阙以待唱第，忽闻岧峣
间有连声长歌，了不成词调，不觉问其旁坐，有应之
者曰：“此所谓‘鸡人唱晓’也。”郭欣然悟前诗之先定，后
恬于仕进，官至员郎，所至以清慎称之。

《野客丛谈》：孙公《谈圃》三卷，朱稕所记。一曰：熙宁三年，
余侍亲守官泗上，时公为盱眙主簿。一日见公言梦
中有羽客遗诗一绝，其后二句云：“‘更细与君三十载，
北陵原上望残霞’。公自言，北陵残霞，非佳语也。”熙宁
三年，岁在庚戌。至元符元年己卯，公卒于临汀，正三
十载。

《谈苑》：吕公弼，申公之次子。始秦国妊娠而疾，将去之，
医工陈逊煮药将熟，已三鼓，坐而假寐，忽然鼎覆，再
煮再覆，方就榻，梦神人被金甲持剑叱曰：“在胞者本
朝宰相，汝何人也，敢以毒加害。”逊惧而寤，以白相国。
后生公弼，熙宁中位枢密使。

《梦溪笔谈》：元厚之少时，曾梦人告之，“异日当为翰林
学士，须兄弟数人同在禁林。”厚之自思素无兄弟，疑
此人为不然。熙宁中，厚之除学士，同时相先后入学
士院，一韩持国维，一陈和叔绎，一邓文约绾，一杨元
素绘，并厚之名绛五人名皆从糸，始悟弟兄之说。
《冷斋夜话》：“王平甫熙宁癸丑岁直宿崇文馆，梦有人
挟”之至海上，见海中央宫殿甚盛，其中作乐，笙箫鼓
吹之伎甚众，题其宫曰“灵芝宫。”平甫欲与俱往，有人
在宫侧谓曰：“时未至，且令去，他日当迎之。”至此恍然
梦觉，时禁中已钟鸣。平甫颇目负不凡，为诗记之曰：
“万顷波涛木叶飞，笙歌宫殿号灵芝。挥毫不似人间
世，长乐钟来觉梦时。”

《梦溪笔谈》：熙宁七年，嘉兴僧道亲号通照大师，游雁
荡山，见一人身轻若飞，履木叶而过，叶皆不动，心疑
其异人，乃揖之，谓道亲曰：“今宋朝第六帝也。更后九
年当有疾，汝可持吾药献天子。”乃探囊出一丸，指端
大，紫色，重如金，锡以授道亲曰：“龙寿丹也。”至元丰六
年夏，梦老人趣之曰：“时至矣，何不速诣阙献药？”梦中
为雷电驱逐，惶惧而起，径诣秀州，具述本末，谒假入
京，诣尚书省献之。上使人问状，以所遇对，未数日，果
不豫，乃使勾当御药院梁从政持御香同道亲诣雁
荡山求访老人，不复见，乃于初遇处焚香而还。
闻见《前录》：熙宁八年秋，与士人十馀辈讲学于洛阳
建春门广爱寺端像院以待试。一夕，梦至殿庭唱“第，
望殿上女主也。”觉，谓同舍皆不晓。至元祐二年秋，以
经行荐，明年春，唱名集英殿，宣仁太后垂帘听政，方
悟前梦验于十五年之后，果有数矣。

《许彦周诗话》：先伯父熙宁九年四月二十七日夜梦
至一处，榜曰“清香馆”，东边有别院，东壁有诗牌云：“题
冀公功德院。”山东李白其诗曰：“秋风吹桂子，只在此
山中。待得春风起，还应生桂丛。桂丛日以满，清香何
时断？只为爱清香，故号清香馆。”伯父自作《记梦》一篇，
书之甚详。尝记季父说，元丰五年自房陵召还，一日忽独言曰：“清香馆自后多不屑世间事，或默坐终日，
人莫敢问其曲折。”

季父仲山，病中梦至一处泛舟，环水皆奇峰可爱，赋
诗云：“山色浓如滴，湖光平似席。风月不相识，相逢便
相得。”既寤而言之，后数日卒。

《族姓考》：舒亶字信道，熙宁中，梦入空中，见楼阁金碧
煇煌，有琼裾琅珮者数百人，诣亶请诗，且曰：“此间文
章要似鸾凤隐，起与织女分巧。”亶吟曰：“天风吹散赤
城霞，染出连云万树花，误入醉乡迷去路，旁人应笑
不还家。”

《宋史冯京传》：京以资政殿学士出知渭州。惠卿告安
石罪，发其私书，有曰：“勿令齐年知。”齐年，谓京也，与安
石同年生。帝以安石为欺，复召京知枢密院。京以疾
未至，帝中夕呼左右语曰：“适梦冯京入朝，甚慰人意。”
乃赐京诏，有“渴想仪刑，不忘梦寐”之语。及入见，首以
所梦告焉。

《郭祥正传》：“祥正字功父，太平州当涂人，母梦李白而
生。少有诗名，梅尧臣方擅名一时，见而叹曰：‘天才如
此，真太白后身也’。”

《范镇传》：镇从孙祖禹，字淳甫，一字梦得。其生也，母梦
一伟丈夫，被金甲入寝室，曰：“吾汉将军邓禹。”既寤，犹
见之，遂以为名。

《渑水燕谈录》：元丰中，汶上梁逖，一夕梦奏事殿中，见
御座前揭一碑，金箔，大书“黄裳”二字，意必贵兆也，因
改名黄裳。明年，御前唱进士第，南剑黄裳为天下第
一。

《贤奕编》：一杭僧梦遇欧阳公于庙中，庙神皆拱立曰：
“欧阳相公平生善念，及人甚众，将来太平宰相也，岂
敢不敬。”后果入中书参大政。

《谈苑》：永叔梦为鸲鹆，飞在树上，意甚快悦，闻榆荚香
特异。永叔尝自言“上有一兄，未晬而卒。”母哭之恸，梦
神人别以一子授之，白毫满身。母既娠，白毫无数。永
叔生，毛渐退落。

欧阳永叔作校勘时，梦入一庙，于庭下谒神，与丁元
珍同列，而元珍在上，庙前有石马，无一耳。后责夷陵，
元珍为判官，同谒黄牛庙。元珍职官在县令上，庙前
有石马，无一耳。宛如昔梦所见焉。

陈州有颛顼庙，狄青知州日，梦庙中有榜题曰“宰相
蔡确。”确是时方举人，青访知姓字，召见之，语以所梦，
云“善自爱。”确后果相神宗皇帝。

王汾作馆职，忤王荆公意，判鼓院凡四年，家贫俸薄，
累乞外任，不许。一夕，梦神告之曰：“子欲得郡，须求元
公。”是时元厚之为参知政事，汾亟往祷之。厚之云：“荆
公意思不婉顺，未可议也。然荆公屡争，事不合，恐旦
夕出矣，姑少俟之。”未几，荆公果出金陵。吴冲卿当国，
汾又祷，即日得兖州。到官数月，寻绎此梦，所谓元公，
乃兖州也。

《清波杂志》：旧制，沙门岛黔卒溢额，取一人投于海，殊
失朝廷宽贷之意。乞后溢额，选年深至配所不作过
者，移本州牢城，以广好生之德。神宗深然之，著为定
制。乃马子约之父马默知登州日建明也。后马梦有
告之者：“尔本无子，且无寿，上帝以尔请贷罪人，赐一
子，且益寿云。”

《谈苑》：王荆公初拜仆射，握婿蔡卞手曰：“吾止于此乎？
昔年作举人时，梦升一厅事，人指其榜有‘仆射厅字，
曰：‘他日君当为此官’。今梦验矣’。”官制行，换为特进。元
祐初，加司空。卞幸其梦之不应也。公让不拜，半年方
报。再让，又数月方报。此告下，公薨八日矣，竟终于特
进焉。卞为予言如此。

《可谈》：慈圣光献皇后尝梦神人语云：“太平宰相项安
节也。”神宗默求诸朝臣，及遍询吏部，无有此姓名者。
久之，吴充为上相，瘰疖生颈间，百药不差。一日立朝，
项上肿如拳。后见之，告上曰：“此真项安节也。”

《墨客挥犀》：海州士人李慎言，尝梦至一处水殿中，观
宫女戏球，山阳蔡绳为之传说其事甚详，有《抛球曲》
十馀阕，词皆清丽。今独记两阕：“侍燕黄昏晚未休，玉
阶夜色月如流。朝来自览承恩醉，笑倩旁人认绣球。”
“堪恨隋家几帝王，舞裀揉尽绣鸳鸯。如今重到抛球
处，不是金炉旧日香。”

《避暑录话》：赵康靖公初名禋，直史馆。黄宗旦名知人，
一见公曰：“君他日当以笃厚君子称于世。”因使改名
约己而忽梦有持文书示之，若公牒者，大书“赵概”二
字，初弗悟，既又梦有遗之书者，题云：“秘书丞通判汝
州赵概。”始疑其或喻，已乃改后名。后六年登科，果以
秘书丞通判海州，但“‘汝”字不同耳。议者或曰：“汝’字篆”
文与“海”字相近，公梦中或不能详也。既稍显，又梦与
王文安公同入一佛寺，文安题壁云：刑部郎中知制
诰赵概，后十年亦以此官入掖垣，遂为学士礼部。王
文安公为三司使，同会，偶为书题名记云：自刑部郎
中知制诰召入。两人相顾大笑。此尢可怪。故康靖平
生尤信梦，晚作《见闻记》一书，当时诸公梦事甚详《春渚纪闻》：蔡丞相持正为府界提举日，有人梦至一
官府，堂宇高邃，上有具衮冕而坐者四人，旁有指谓
之曰：“此宋朝宰相次第所坐也。”及仰视之，末乃持正
也。既寤，了不解。至公有新州之命，始悟过岭宰相卢、
寇、丁，至公为四也。

《宋史乔执中传》：“执中屡迁给事中、刑部侍郎。绍圣初，
上官均摭，执中为吕大防所用，以宝文阁待制知郓
州。执中宽厚有仁心，屡典刑狱，雪活以百数。明年，梦
神人畀以骑都尉，诘旦为客言之。少焉，谈笑而逝，年
六十三。”

桯史张贤良君悦，咸家蜀绵竹，世以积德闻。绍圣初，
再试制科，宰相章惇览其策，以所对不以元祐为非，
大怒，虽得签书剑西判官以去，而科目自是废矣。仕
既不甚达，益笃志植媺貤庆，以遗后人。尝一日昼寝，
梦神人自天降，告之曰：“天命尔子名德作宰相。”惊而
寤。未几而魏公生，时魏公之兄已名滉，君悦不欲更
所从，乃字魏公曰：“德远。出入将相垂四十年，忠义勋
名，为中兴第一，天固有以启之者欤！”

《春渚纪闻》：江淮发运使卢秉，元祐初发解赴阙，至泗
州，夜梦肩舆诣郡守而回。过漕司，有顶帽执挝而督
视工役丹饰门墙者，问之云：“‘修此以俟新官也’。卢曰：
‘新官为谁’？执挝者厉声而对曰：‘卢秉’。秉意甚怒，以其
名呼。既觉，以语其室，亦云：‘我亦梦君得此官’。”即入新
宇，而二小女在舆前。尝闻入新舍，恐有所犯，小儿不
可令前，因呼令后，即梦觉。继晓未及盥濯，而郡将公
文一角至，即除卢领大漕事，匆遽交职，而趋漕衙所
监视执挝者与其室呼女之事，皆与梦无差。

《宋史唐庚传》：“庚字子西，眉州丹棱人也。善属文，举进
士。兄弟五人，长兄瞻字望之，后名伯虎，字长儒，治《易》
《春秋》皆有家法。元祐三年，其父游泸南，伯虎兄弟居
母丧于丹山，伯虎夜半僦庚曰：‘吾梦收父书，发之，得
‘亟来’二字。吾父得无他乎？吾心动矣。汝奉母奠，朝夕
吾趋泸南’。庚未及应，伯虎奋曰：‘吾决矣’！起裹粮，黎明”
走洪川，僦舟，遇江涨，声摇数十里，客舟皆舣岸不敢
动。伯虎彷徨堤上，有渔者持小艇系港中，啖以厚利，
不许。伯虎超入艇中，叱仆夫解维，渔者不得已从之。
三日半，至泸南，父果病甚，见伯虎大惊，问其故，具告
之。父叹曰：“天告汝也！”是日疾少间，伯虎具舟侍父以
归。居数日，疾复作，遂卒。

《冷斋夜话》：黄鲁直元祐中昼卧蒲池寺，时新秋雨过
凉甚，梦与一道士褰衣升空而去，望见云涛际天，梦
中问道士“‘无舟不可济，且公安之’？道士曰：‘与公游蓬
莱，即褰衣履水’。鲁直意欲无行，道士强要之，俄觉大
风吹鬓毛，骨为战栗，道士曰：‘且敛目，唯闻足底声，如
万壑松风，有狗吠。开目不见道士，惟见宫殿张开，千’”
门万户，鲁直徐入，有两玉人导引升殿，主者降接之，
见仙官执玉麈尾，仙女拥侍之，中有一女方整琵琶，
鲁直极爱其风韵，顾之，忘揖主者。主者色庄，故其诗
曰：“试问琵琶可闻否，灵君色庄伎摇手。”顷与予同宿
湘江舟中，亲为言之，与今《山谷集》语不同，盖后更易
之耳。

《春渚纪闻》：“马魁巨济之父，既入中年未得子，母为置
妾媵，偶获一处子，姿色亦稍姝丽，父忻然纳之。但每
对镜理发，即避匿如有沮丧之容。父密询其故，乃垂
泣曰：‘某父守官某所，既解官，不幸物故，不获归葬乡
里，母乃见鬻得直，将毕葬事。今父死，未经卒哭，尚约
发以白缯，而以绛彩蒙之，惧君之见耳，无他故也’。”涓
父恻然，乃访其母，以女归之，且为具舟，载其资装遣
之。是夕，涓母梦羽人告之云：“天锡尔子，庆流涓涓，后
生巨济”，即以涓名之。涓既赴御试毕，梦人告之曰：“子
欲及第，须作十三魁。”涓历数其在太学，及预荐送，止
作十二魁，心甚忧之。迨至赐第，则魁冠天下，果十三
数也。

《东坡志林》：予尝梦客有携诗相过者，觉而记其一诗
云：“道恶贼其身，忠先爱厥亲。谁知畏九折，亦自是忠
臣。”又有数句若铭赞者云：“道之所以成，不害其耕；德
之所以修，不贼其牛。”

元祐六年十一月十九日五更，梦数人论《左传》，云：“《祈
招》之诗固善讽，然未见所以感切穆王之心，巳其车
辙马迹之意者。”有答者曰：“以民力从王事，当如饮酒，
适于饥饱之度而已。若过于醉饱，则民不堪命，王不
获没矣。”觉而念其言似有理，故录之。

昨日梦有人告我云：“知真飨佛寿，识妄吃天厨。”予甚
领其意。或曰：“真即享佛寿，不妄吃天厨。真即是佛，不
妄即是天，何但享而吃之乎？”其人甚可予言。

《甲申杂记》：孙升舍人为选人时，梦与一僧立通衢，忽
传呼宰相来。既至，孙曰：“此府界提点蔡持正也。”僧曰：
“此本朝第四人过岭宰相也。”元祐中果谪新州。本朝
卢、寇、丁三人矣，蔡寔第四人也。又，欧阳大椿为新州
职官，一日与守过寺中，壁间见大字题曰：“蔡确善终
之室。”与守异之，方问其所以，字灭不见。后蔡果谪终于屋下。方蔡去也，主僧扫治其室，寺僧夜梦人告之
曰：“善治之，更当有宰相至矣。”数年，刘莘老至，亦终于
此室。方刘拜右仆射之日，家人具饭，一小仆忽仆于
堂下，少选，大呼曰：“相公指挥头。”往新州去。已而家
人诘之，《仆寤》曰：“不知其言之出也。”

《仇池笔记》：元祐八年八月十一日将朝尚早，假寐梦
归，遍历蔬圃中，已而坐于南轩，见庄客数人方运土
塞小池，土中得两芦菔根，客喜食之。予取笔作一篇
文，有数句云：“坐于南轩，对修竹数百，野鸟数千。”既觉，
惘然思之，南轩某君，名之曰“来风”者也。

《宋史黄伯思传》：伯思自幼警敏，尝梦孔雀于庭，觉而
赋之，词采甚丽。元符三年，进士高等，历秘书郎。伯思
颇好道家，自号云林子，别字霄宾。及至京，梦人告曰：
“子非久人间，上帝有命，典司文翰。”觉而书之。不逾月，
以政和八年卒，年四十。

《宗泽传》：“泽字汝霖，婺州义乌人。母刘梦天大雷电，光
烛其身，翌日而泽生。”

《随手杂录》：吕微仲贬岭外，至虔州瑞金县，语其子曰：
“吾不复南矣。吾死，尔归吕氏，尚有馀种，苟在瘴乡，无
俱全之理。”后数日卒。先是十年前有富人治寿材，梦
伟丈夫冠冕而来曰：“且辍贤宅。”富人惊寤汗浃体。微
仲过县，富人望之，乃梦中伟丈夫也。及卒，乃辍其材
而敛焉。

谈圃荆公为江西漕，梦小龙呼相公求注《维摩经》十
卷，久而忘之。后至友人家，见佛堂中有是经，因录而
送庙。及在相府，梦小龙来谢。

王洙《王氏谈录》：公言，始作礼官时，梦入禁苑中，引一
紫衣人至后亭，见上免。后逾年，荆王薨，皇帝受服。予
时引太常卿入苑中，其径路所至，皆梦中所见。
《冷斋夜话》：安世高者，安息国王之嫡子也，为沙门。汉
桓帝建和初至长安。灵帝末，关中大乱，谓人曰：“‘我有
道伴在江南，当往省之’。人曰：‘游宦乎？沙门乎’？曰：‘以嗔
故为神，然我亦往广州偿债耳’。”世高舟次庐山䢼亭
湖庙下，庙甚灵，能分风送往来之舟。世高舟人捧牲
请福，神降曰：“舟有沙门，乃不俱来耶？”世高闻之，为至
庙下。神复语曰：“我果以多嗔至此业，今家此湖，千里
皆所辖，以虽嗔而好施，故多宝玩。以缣千匹黄白物
付君，为建佛寺为冥福。”今洪州大安寺是也。秦少游
南迁，宿庙下，登岸纵望久之，归卧舟中，闻风声，侧枕
视微波月影，纵横追绎。昔常宿云老惜竹轩，见西湖
月色如此，遂梦美人，自言维摩诘散花天女也，以维
摩诘像来求赞。少游爱其画，默念曰：“非道子不能作
此。”天女以诗献少游曰：“不知水宿分风浦，何似秋眠
惜竹轩。闻道诗词妙天下”，庐山对眼可无言。少游梦
中题其像曰：“竺仪华梦，瘴面囚首。口虽不言，十分似
九。大笑覆大千，作狮子吼。不如博取妙，喜如陶家手。”
予过雷州天宁，与戒禅夜话，问少游字画，戒出此传，
为示少游笔迹也。

《仇池笔记》：章察字隐之，本闽人，迁子成都数世矣。善
属文，不仕，晚用太守王素荐，赐号冲退处士。一日，梦
有人奇书召之者，云“‘貌东岳道士书也’。明日与李士宁
游青城，濯足水中。察谓士宁曰：‘脚踏西池流去水’。士
宁答曰：‘手持东岳寄来书’。察大惊，不知其所自来也。
未几，察果死。”

《春渚纪闻》：朝奉郎刘安行，东州人，每遇啜茶，必先酹
中霤神而后饮。一夕忽梦一老人告之曰：“主人禄命
告终，阴符已下，而少迟之，幸速处置后事，明日午时
不可逾也。”刘起拜老人，且询其谁氏，曰：“我主人中霤
神也。每承主人酹茶之荐，常思有以致效，今故奉报
也。”刘既寤点，计其家事，且语家人神告之详云：“生死
去来，理之常也。我自度平生无大过恶，独有一事，吾
家厨婢采𬞟者，执性刚戾，与其辈不足。若我死，必不
能久留我家，出外则必大狼狈。今当急与求一亲，使
之从良，且有所归，则我瞑目矣。”因呼与白金十星，以
为资遣。语毕，沐浴易服以俟。时过午，忽觉少倦，就憩
枕间，复梦其神欣跃而告曰：“主人今以嫁遣厨婢之
事，天帝嘉之，已许延一纪之数矣。”已而睡起，安然。后
至宣和间，无病而卒。

司马才仲，初在洛下昼寝，梦一美姝牵帷而歌曰：“妾
本钱塘江上住，花落花开，不管流年度。燕子御将春
色去，纱窗几阵黄梅雨。”才仲爱其词，因询曲名，云：是
《黄金缕》且白。后日相见于钱塘江上。及才仲以东坡
先生荐，应制举中等，遂为钱塘幕官，其廨舍后，唐苏
小墓在焉。时秦少章为钱塘尉，为续其词后云：“斜插
犀梳云半吐。檀板轻笼，唱彻《黄金缕》。梦断彩云无觅
处。夜凉明月生春渚。”不逾年而才仲得疾，所乘画水
舆舣泊河塘，柁工遽见才仲携一丽人登舟，即前声
喏。继而火起，舟尾狼忙走报，家已恸哭矣。

《随手杂录》：萧士京大夫为广东转运使，其妻事僧伽
甚谨。一夕，梦僧伽别去，其妻问欲何往，曰：“后十二日，
苏子瞻当渡海，我送过之。”惊起，语其夫，后十二日子瞻果有饶州之命。萧亲语余。

黄铎为陕西漕，摄延安帅事。梦乘四小舟遄流而下，
烟雨中见一卒曰：“张相公在此。”铎往见之，“相公何故
在此？”曰：“商英候接人。”更二年方诣相府。梦觉，汗流浃
体，遂志于书稿间。复移夔路漕，以西事除名勒停。雇
四舟沿峡江而下，至峡州，方烟雨间，见一卒洗面问
之何人，曰：“张相公虞候也。”遂持所志谒张而言之。其
后张初召拜相，适作梦之二年矣。铎后复官至京，不
事交谒，语其所亲事，莫非前定，不必求也。

《谈苑》：贾易以谏官责知怀州，替郑佾赴阙。李之仪梦
郑佾依旧知怀州，数数对亲朋言此梦。既而易以到
官上表，再贬知广德军。佾已知单州，待阙尚逮，自言
于朝廷，复以怀州还佾之仪之梦遂验。

《春渚纪闻》：建中靖国元年，陈无已以正字入馆，未几
得疾。楼异世可，时为登封令，夜梦无已见别，行李匆
甚。楼问是行何之，曰：“暂往杏园”、东坡、少游诸人在彼
已久。楼起视事，而得参寥子报云：“无已逝矣。”

莫养正崇宁初在都下，梦人持数诗相视，内一篇语
皆不可解。既醒，独忆两联云：“火轮方击毂，风剑已飞
铓。诸天互魔扰，救护世尊忙。”不知何谓也。

《宣政杂录》：徽宗崇宁间，曾梦青童自天而下，出玉牌，
上有字曰：“丙午昌期真人当出。”上觉，默疏于简札，谓
丙午年是昌盛时，真仙当降。乃预制诏书，具陈梦意，
令天下寻访异人，以诏揭于宝箓宫，然四方了无异
人。乙巳冬内禅，钦宗即位，意当丙午之期矣。而次年
金人果至有北狩之祸。仆寔从徽宗北行，每语昔青
童梦怪其无验，后乃悟曰：“岂丙午是猖獗之期，而天
真之人出也？”盖事未经变，不能悉其婉言。

《春渚纪闻》：霅川莫蒙养正，崇宁间过余言，夜梦行西
湖上，见一人野服髽髻，颀然而长，参从数人，轩轩然
常在人前。路人或指之而言曰：“此苏翰林也。”养正少
识之，亟趋前拜，且致恭曰：“蒙自为儿时，诵先生之文，
愿执巾侍不可得也。不知先生厌世仙去，今何所领，
而参从如是也？”先生顾视久之曰：“是太学生莫蒙否？”
养正对之曰：“然。”先生颔之曰：“某今为紫府押衙。”语讫
而觉。后偶得先生岭外手书一纸云：“夜登合江楼，梦
韩魏公骑鹤相顾云：受命与公，同北归中原，当不久
也。”已而果然。小说载魏公为紫府真人，则养正之梦
不诬矣。

金陵邵衍，字仲昌，笃实好学，终老不倦。年八十二，以
大观四年五月十五日无疾而终。临终时，一日，顾谓
其甥黄子文曰：“老子明日与甥诀矣。”畴昔之夜，梦黄
衣人召至一官府，侍卫严肃，据案而坐者，冠服类王
者，谓余曰：“世传《后土词》，渎慢太甚，汝亦藏本，何也？”即
命黄衣人复引余过数城阙，止一殿庭。余旁视殿庑，
金碧夺目，但寂不闻人语声。须臾，帘间忽有呼邵衍
者曰：“帝命汝为圆真相，俾汝禁绝世所传后土词，当
何以处之？”余对以传者应死，呼者曰：“可也”，乃即日莅
职。余拜命出门，足蹶而觉，所梦极明，予亦欲我家与
甥，知此词之不可复传。志之！志之、子文未之深信。翌
日凌晨往视之，衍谓子文曰：“甥更听吾一颂。”即举声
高唱曰：“虽然万事了绝，何用逢人更说。今朝拂袖便
行，要趁一轮明月。”言讫而终。子文，余侄婿也，余亦素
与仲昌游云。

《建宁府志》：“潘植，浦城人。大观中，两以乡荐上礼部，梦
童子以诗一联示之云：‘才分南北东西国，为报三秋
桂子香’。建炎戊申，车驾驻维扬，累举得官，梦中之诗
始验。”

《墨庄漫录》：宣和二年，睦寇方腊起帮源，浙西震恐，士
大夫相与奔窜关注，子东在钱塘避地，携家于无锡
之梁溪。明年腊就擒，离散之家悉还桑梓。子东以贫
甚未能归，乃侨寓于毗陵郡崇安寺古柏院中。一日
忽梦临水有轩，主人延客，可年五十，仪观甚伟，元衣
而美须髯，揖坐，使两女子以铜杯酌酒，谓子东曰：“自
来歌曲，新声先奏天曹，然后散落人间。他日东南休
兵，有乐府曰《太平乐》，汝先听其声。”遂使两女子舞，主
人抵掌而为之节。已而恍然而觉，犹能记其五拍。子
东因诗记云：“元衣仙子从双鬟，缓节长歌一解颜。满
引铜杯效鲸吸，低回红袖作弓弯。舞留月殿春风冷，
乐奏钧天晓梦还。行听新声太平乐，先传五拍到人
间。”后四年，子东始归杭州，而先庐已焚于兵火，因寄
家菩提寺。复梦前美髯者，腰一长笛，手披书册，举以
示子东，纸白如玉，小朱栏界间行似谱，有其声而无
其词。笑谓子东曰：“将有待也。往时在梁溪，曾按《太平
乐》，尚能记其声否乎？”子东因为之歌。美髯者援腰间
笛，复作一弄，亦能记其声，盖是重头小令，已而遂觉。
其后又梦至一处，榜曰广寒宫，宫门夹两池水，莹净
无波，地无纤草，仰视嵬峨若洞府然，门钥不启。或有
告之者曰：“但曳铃索呼月姊，则门开矣。”子东从其言，
试曳铃索，果有应者。乃引入至堂宇，见二仙子皆眉
目疏秀，端庄靓丽，冠青瑶冠，衣彩霞衣，似锦非锦，似绣非绣。因谓引者曰：“此为谁？”曰：“月姊也。”乃引子东升
堂，皆再拜。月姊因问：“往时梁溪曾令双鬟歌舞，传《太
平乐》，尚能记否。又遣紫髯翁吹新声，亦能记否？”子东
曰：“悉记之。因为歌之。”月姊喜见颜面，复出一纸书以
示子东曰：“亦新词也。”姊歌之，其声宛转，似乐府昆明
池。子东因欲强记之，姊有难色，顾视手中，纸化为碧
字，皆灭迹矣。因揖而退，乃觉时已夜阑矣。独记其一
句云：“深诚杳隔无疑。”亦不知为何等语也。前后三梦
后，多忘其声，惟紫髯翁笛声尚在。乃依其声而为之
词，名曰《桂华明》云：“缥缈神清开洞府，遇广寒宫女。问
我双鬟梁溪舞，还记得当时否。碧玉词章教仙女，为
按歌宫羽。皓月满窗人何处，声永断，瑶台路。”子东，尝
自为予言之。

《许彦周诗话》：梦中赋诗，往往有之。宣和己亥，仆在洪
州，宿城北郑和叔家。夜梦行大路中，寒沙没足，其旁
皆田苗丘陇。一妇人皂衣素裳，行田间，曰：“此中无沙，
易行。”仆从之，不能登，妇人援仆手登焉。月明如昼，弥
望皆野田麦苗。妇人求诗，引仆藉草，坐有矮塼台一，
上有纸笔，仆题诗四句云：“闲花乱草春春有，秋鸿社
燕年年归。青天露下麦田湿，古道月寒人迹稀。”拍笔
塼上有声惊觉，宛然记忆。是岁大病后亦无他故。
《宋史张阐传》：“阐字大猷，永嘉人。幼力学，博涉经史，善
属文。将命名，梦神大书阐字曰：‘以是名尔’。父异之，力
勉其为学。未冠，由舍选贡京师。宣和六年进士第，历
官工部尚书。”

《春渚纪闻》：“沈晦赴省，至天长道中，梦身骑大鹏抟风
而上，因作《大鹏赋》以纪其事，已而果魁天下。”

儒林郎吴说，字观成，始为青阳县丞。江西贼刘花三
挟党暴掠，所在震惊。吴时被檄捕贼，梦肩舆始出，而
回视其后，皆无首矣，心甚恶之，意谓贼必入境，已而
获于他郡，观成即解官而归。至临安，会富阳宰李文
渊以忧去郡，以吴摄邑事。月馀，清溪贼方腊引众出
穴，官军不能拒。吴有去官意，而素奉北方真武香火，
即诚祷乞梦，以决去留。至晚，梦一黄衣人云：“上司有
牒。”吴取视之，则空纸耳。逮覆纸视之，纸背有题云：“富
阳知县第一将。”既觉，思之曰：“吾祷神去留，而以第一
将为言，岂不当去此更合统兵前锋拒贼否？”已而县
民逃避者十七八，吴引狱囚疏决，始讯问次，贼已奄
至，急匿小舟，泛江得免。其从者半为贼杀，则前在青
阳时，梦视后无首者验也。后官军既平贼，而郡县避
贼官吏，俱从安抚司克复之功，尽获还任。吴适丁母
忧，不能从也。既行赏黜，有司莫能定罪，即具奏裁。有
旨：“县官临贼擅去官守，例同将官擅去营陈法，除名
编置。”邻郡同例者六人，富阳系第一人，始悟第一将
之告云。

《宋史胡安国传》：“安国子寅，字明仲，安国弟之子也。寅
将生，弟妇以多男，欲不举。安国妻梦大鱼跃盆水中，
急往取而子之。”

《张汝明传》：“汝明事亲执丧，水浆不入口三日，日饭脱
粟，饮水，无酰盐草木之滋。浸病羸，行辄踣。梦父授以
服天南星法，用之验，人以为孝感。”

《挥麈前录》：曾文肃帅定，一日晨起，忽语诸子曰：“吾必
为宰相，然须南迁。”启其所以，公曰：“吾昨夕梦衣十郎
绿袍，北向谢恩，岂非他日贬司户之征乎？”后十年果
登庸。既为蔡元长所挤，徙居衡阳，已而就降廉州司
户参军，敕到取幼子。朝服以拜命。果符前梦。十郎
即排行也。
《名臣言行录》外集：谢上蔡先生曰：“知命虽浅近，也要
信得及，将来做田地，就上面下工夫。”余初及第时，岁
前梦入内庭，不见神宗，而太子涕泣。及释褐时，上晏
驾，哲宗嗣位。如此等事，直不把来草草看却。万事真
实有命，人力计较不得。吾平生未尝干人，在书局亦
不谒执政。或劝之，余对曰：“他安能陶铸我自”有命在。
若信不及，风吹草动，便生恐惧忧喜。枉做却闲工夫，
枉用却闲心力。信得命，便养得气，不挫折。

《珍珠船》蔡京喜食鹑，每预养之，烹杀过当。一夕，梦鹑
数千百诉于前，其一鹑居前致辞曰：“食君廪中粟，作
君羹中肉。一羹数百命，下箸犹未足。羹肉何足论，生
死犹转毂。”

《桐阴旧话》：韩宫师讳维，字持国。忠宪公尝梦巨碑中
有宫师姓名而为金字，莫晓所谓，然亦意公必贵也，
故公不出应科举。忠宪公亦不强之，曰：“是儿当自致
远大。”其后公预元祐党籍，蔡京请徽庙御书群臣姓
名而金填之，或谓是应。

《老学庵笔记》：邹忠公梦徽庙赐以笔，作诗记之。未几，
疾不起。说者谓“笔”“毕”同音，盖杜牧梦改名毕之类。
李知几少时，祈梦于梓潼神，是夕梦至成都天宁观，
有道士指织女支机石曰：“以是为名字，则及第矣。”李
遂改名石，字知几。是举果过省。

《暌车志》：龙舒人刘观，仕平江许浦监酒，其子尧举，字
唐卿，因就嘉禾流寓赴试，僦舟以行。舟人有女，尧举调之，舟人防闲甚严，无由得间。既引试，舟人以其重
为棘闱，无他虑也。日出市贸易，而试题适唐卿私课，
既得出院，意甚欢，此两场皆然，遂与舟女得谐私约。
观夫妇一夕梦黄衣一人驰至，报牒云：“郎君首荐。”观
前欲视其牒，适一人忽掣去云：“刘尧举近作欺心事，
天符殿一举矣。”觉言其梦协，而颇惊异。俄而拆卷，尧
举以杂犯见黜，主文皆叹惜其文。既归，观以梦语之，
且告其近作何事，匿不敢言。次举果首荐于舒，然至
今未第也。

《野雪杂说》：鹤山先生母夫人方坐蓐时，其先公昼寝，
梦有人朝服入其卧内，因问为谁，答曰：“陈了翁。”觉而
鹤山生，所以用其号而命名。陈莹中前三名登第，后
两甲子鹤山中第三名。其出处风节相似处极多。在
东南时，有了翁家，子孙必异遇之。

《春渚纪闻》：李偕晋祖，陈莹中之甥也。常言其初被荐
赴试南宫，试罢，梦访其同舍陈元仲，既相揖，而陈手
执一黄背书，若书肆所市时文者，顾视不辍，略不与
客言。晋祖心怒其不见待，即前夺其书曰：“我意相念，
故来访子，子岂不能辍书相语也。”元仲置书，似略转
首，已而复视书如初，晋祖复前夺书而语之曰：“子竟
不我谈，我去矣。”元仲徐授其书于晋祖曰：“子无怒我，
视此乃今岁南省魁选之文也。”晋祖视之，即其程文，
三场皆在，而前书云：“别试所第一人李偕。”方欲更视
其后梦觉，闻扣户之声，报者至焉。后刻新进士程文，
其帙与梦中所见无纤毫异者。

《宋史吴皇后传》：宪圣慈烈吴皇后，开封人。父近，以后
贵，累官武翼郎，赠太师，追封吴王，谥宣靖。近尝梦至
一亭，扁曰“侍康”，傍植芍药，独放一花，殊妍丽可爱，花
下白羊一，近寤而异之。后以乙未岁生，方产时，红光
彻户外。年十四，高宗为康王，被选入宫，人谓侍康之
征。

《挥麈馀话》：建炎戊申冬，高宗驻跸维扬时未经兵烬，
井邑全盛。向子固叔坚来赴调于行在所，冠盖阗委，
偶邂逅金坛士子郭珣瑜者，因与共处于天宁寺佛
殿之供桌下。一夕夜半，忽呼郭觉而语云：“有一事甚
异，适梦吾服金紫来领此郡，皆荆榛瓦砾之场，非复
今日。”入城亦有官吏父老辈相迎，皆萧索可怜。公衣
绿袍，于众客中不可晓也。已而虏人南寇，江城之内
外悉遭焚毁。后二十年，叔坚果握帅符，郭登第，未久
为郡博士，迓于郊外，始悟前梦，相与感叹。

《春渚纪闻》：馀杭裴豹隐尝为余言：“建炎己酉秋，诏檄
自建康至临安昌化县，与县宰鲁士元坐教场按阅
兵具。士元云：‘畴昔之夜，梦身乘大舟，满舟皆人首也。
内有银盘贮数首者，同舟人云：系今次第一网也’。士
元熟视银盘中首，内一首乃乡人钱塘令朱子美之
首。士元因戏谓豹隐曰：‘如闻北寇将欲南犯，若豕突
南渡，则子美将不免矣’。”十一月，士元暴卒，旅榇归安
吉。未及葬，十二月九日，虏寇东至，贼发士元之柩，掠
取衣衾，暴尸于外。明年二月，始闻子美初报贼至，弃
县先遁村落，为乡兵所杀，则银盘之贮不可逃。士元
同舟，虽不为兵死，亦是一会中同舟之人，而银盘所
贮，又不知有何甄别也。

湖州安吉县沈二公者，金寇未至，梦一僧告之曰：“汝
前生所杀，冤报至矣。汝家皆可远避，汝独守舍，见有
一人长大以刀破门而入者，汝无惧。”即语之曰：“汝是
燕山府李立否？但延颈受刃，俟其不杀，则前冤解矣。”
不数日，金人奄至，其家先与邻人窜伏远山。二公者
虽欲往不可得，因坐其家视贼之过。明日，果有一少
年破门而入，见公怒目以视，沈安坐不动，仰视之曰：
“汝非燕山府李立耶？”其人收刃视之曰：“我未杀汝，汝
安知我姓名乡里如是之详也？”沈告以梦，李方叹息
未已，顾案间有佛经一帙，问沈曰：“此何经也？”沈曰：“是
我日诵《金刚经》也。”李曰：“汝诵此经何时也？”曰：“二十年
矣。”李即解衣，取一竹筒，中出细书《金刚经》一卷，指之
曰：“我亦诵此经五年矣，然我以前冤报汝，汝后复杀
我，冤报转深，何时相解？今我不杀汝，与结为义兄弟。
汝但安坐无怖，我留为汝护。”至三日，贼尽过取资粮
金帛，与之而去。

《幽怪录》：绍兴八年八月十八日观潮，前期二夕，江干
民闻空中语曰：“当死于桥者数百，皆凶淫不孝之人，
其有名未果来者，当分促之，不预此籍者宜斥去。”又
闻应声者甚众，民皆骇怪。次夜，跨浦桥畔人梦有一
人来戒者云：“来日勿登桥。”邻桥数家梦皆同。次日观
潮，桥上人皆满，得梦者见有亲戚在桥，急劝使去，人
以为妖妄，不信。须臾潮至，惊涛坏桥，压溺死数百人。
既而访其死者，平昔皆不逞辈也。

《宋史萧燧传》：绍兴十八年，燧擢进士高第，授平江府
观察推官。时秦桧当国，其亲党密告燧秋试必主文
漕台，燧诘其故，曰：“丞相有子就举，欲以属公。”燧怒曰：
“初仕敢欺心耶？”桧怀之，既而被檄秀州，至则员溢，就
院易一员往漕闱秦熹果中前列，秩满当为学官，避桧调静江府察推而归。燧未第时，梦神人示以文书，
记其联云：“如火烈烈，玉石俱焚；在冬青青，松柏不改。”
已而果符前事。

《前定录补》：清漳杨汝南乡贡，试临安，待捷，旅邸，夜梦
有人以油沃其首，惊而寤榜出辄不利，如是者三，窃
怪之。绍兴乙丑，复与计偕，惧其复梦也。揭榜之日，招
同邸者告以故，益市酒殽明烛，张博具，相与剧饮，期
以达旦。夜向阑，四壁咸寂，有仆曰刘五，卧西牖下，呻
呼如魇，亟振而呼之，醒乃具言：初以执炙之勚，视博
方酣，幸主之不呼，窃就枕。忽有二人者扛油鼎自楼
而登，执主人而往之，我怒而争，是以魇。汝南闻之大
恸曰：“今复已矣。”同邸叹咤，为之罢博榜，出报捷焉。视
榜，黯若油迹，振衣拂之，油渍其上，盖御史莅书淡墨，
以夜仓猝覆灯碗，吏不敢以告也。
浙江帅干阙权嘉禾新塍税，复相邂逅。一日语先人：
连夕梦有俾更名云名更，方贵，会元名偶有所避，改
后名，盖三十年前已形于梦兆矣。自此参大政，再登
宰席，一时寮旧无在者，深有推挽意。而先人故倦游，
但欲庙令以俟老。平生往返书尺束如牛腰，散失殆
尽，独馀《许祠禄》一帖。曾素善饮，每醉则命彻俎拭案，
语客曰：“请卓子吃一服感应丸。”复各举一“大白方散。”
煇幼即接侍。风味高胜晋宋间人也。

《二老堂诗话》：广西有赵梦得，处于海上。东坡谪儋耳
时，为致中州家问。坡尝题其澄、迈所居二亭，曰“清斯”，
曰“舞琴”，仍录陶渊明、杜子美诗及旧作数十纸与之。
梦得以绫绢求，东坡答云：“币帛不为服章，而以书字，
上帝所禁。”又有帖云：“旧藏龙焙，请来共尝。”盖饮非其
人。茶有语：“闭门独啜心有愧。”真佳句也。后赵君子妇
将产，梦有题开国男来谒者，生子名之曰荆，而字梦
授。绍兴末登科，丰厚夷雅，所至榜书室曰“见坡。”乾道
中，以左奉议郎知吉州龙泉县，予因得尽观坡之翰
墨。荆去调钦倅，未上而卒。梦开国男者，殆县宰耶？
《贤奕编》廖德明朱文公高第也。少时梦怀刺候谒庙
庑下，谒者索剌出诸袖，乃宣教郎廖某，遂觉。后登第
改秩，以宣教郎宰闽。请迓者及门，思前梦恐官止此，
不欲行。亲友相勉为质之文公，文公因指案上物曰：
“人与器物不同，如笔止能为笔，剑不能为琴，故其成
毁久速，有一定之数。人则不然，固有朝为跖而暮为
舜者，其吉凶祸福，亦随之而变，难以一定。言今子赴
官，但当充广德性，力行”好事，前梦不足芥蒂。德明，官
至正郎。

《见闻搜玉》：陈用宾，名观国，永嘉胜士也。寓越梦访放
翁于杭，见岩壑耸峭，竹树茂密，瀑飞绝𪩘，崖为大池，
池中菡萏盛开。一翁曳杖坐巨石上，仰瞻元鹤翔舞，
烟云空濛，对景豪唫，曰：“水声兮激激，云容兮茸茸，千
松拱绿，万荷奏红，爰宅兹岩，以逸放翁。屹万仞与世
隔，峻一极而天通。”予迺控野鹤，追冥鸿，往来乎蓬莱
之宫。掖。海氛而一笑，以观乎九州之同惊。寤亟书以
志神异。

族姓考：陆游字务观，号放翁。诗本于曾茶山，茶山出
于韩子苍，三家句律相似，而放翁加豪。一夕，梦一故
人相语曰：“我为莲花博士，镜湖新置官也。我去矣，君
能暂为之乎？月得酒千壶，亦不恶也。”遂以诗纪之曰：
“白首归修汗简书，每因囊粟叹侏儒。不知月给千壶
酒，得似莲花博士无？”

《萤雪丛说》：余文起主泮湘潭，尝宿岳麓书院，梦见朱
晦翁与张南轩同在郡庠，作意主盟道学。忽伊川横
渠先生从外来云：“政不须如此，这道理尝使得，何恤
乎人言。须臾，闻东廊有人诵《中庸》《大学》二篇，觉来鸡
唱，遥想三公卫道如此之切。”

《宋史蔡幼学传》：“幼学权兵部尚书兼太子詹事，一夕
感异，梦星陨于屋西南隅，遂卒，年六十四。”

《道学传》：“黄干改差判安丰军，淮西帅司檄干鞫和州
狱，狱故以疑未决，干释桎梏饮食之，委曲审问无所
得。一夜梦井中有人，明日呼囚诘之曰：‘汝杀人，投之
于井，我悉知之矣，胡得欺我’。囚遂惊服，果于废井得
尸。”

《安丙传》：吴曦僭号建官，称臣于金，以其月为元年，改
兴州为兴德府，以丙为中大夫、丞相长史，权行都省
事。先是，从事郎钱巩之从曦在河池，尝梦曦祷神祠，
以银杯为珓掷之，神起立谓曦曰：“‘公何疑，公何疑？后
政事已分付安子文矣’。曦未省，神又曰：‘安子文有才，
足能办此’。”巩之觉，心异其事，具以语曦。事既炽，丙不
得脱，度徒死无益，阳与而阴图之，遂与杨巨源、李好
义等谋诛曦。

《范应钤传》：“应钤字旗叟，丰城人。方娠，大父梦双日照
庭，应钤生稍长，厉志于学。丞相周必大见其文，嘉赏
之。开禧元年举进士，累官大理少卿。”

《赵汝愚传》：韩𠈁胄欲逐汝愚而难其名，或教之曰：“彼
宗姓，诬以谋危社稷，则一网无遗。”𠈁胄然之，擢其党
将作监李沐为正言。沐，彦颖之子也。尝求节度使于汝愚，不得，奏汝愚以同姓居相位，将不利于社稷，乞
罢其政。汝愚出浙江亭待罪，遂罢右相，除观文殿学
士、知福州。台臣合词乞寝出守之命，遂以大学士提
举洞霄宫。国子祭酒李祥、博士杨简以言罢。太府丞
吕祖俭亦上书诉汝愚之忠，诏祖俭朋比罔上，送韶
州安置。太学生杨宏中、周端朝、张道、林仲麟、蒋傅、徐
范等伏阙言：“去岁人情惊疑，变在朝夕。当时假非汝
愚出死力定大议，虽百李沐罔知攸济。当国家多难，
汝愚位枢府，本兵柄指挥，操纵何向，不可不以此时
为利。今上下安恬，乃独有异志乎？”书上，悉送五百里
外羁管。𠈁胄忌汝愚益深，谓不重贬人。言不已，以中
丞何澹疏落大观文，监察御史胡纮疏：“汝愚唱引伪
徒，谋为不轨，乘龙授鼎，假梦为符。”责宁远军节度副
使，永州安置。初，汝愚尝梦孝宗授以汤鼎，背负白龙
升天，后翼宁宗以素“服登大宝”，盖其验也，而谗者以
为言。

《贤奕编》：周必大字子充，监临安府和剂局。局内失火，
延烧民家，逮捕居民及局吏系狱。未论报间，子充问
局吏曰：“假失火自官致，当得何罪？”吏曰：“当除籍为民
耳。”子充遂自诬服，坐是罢职，吏民得免死。子充归，道
谒妇翁，翁前一夕梦扫雪迎宰相，而子充适至，留宿
然后归。子充益自刻苦读书，中博学宏词科，官至宰
相，封“益国公。”

《宋史江万里传》：“万里字子远，都昌人。自其父煜始业
儒。大父璘，乡称善人。其邻史知县者夸其能杖哗健
士，璘俛首不答，归语煜曰：‘史祖父故寒士，今居官以
杖，士人自憙于我，心有不释然。审尔，史氏且不昌，汝
其戒之’。是夕，煜妻陈梦贵人入其家曰：‘以汝家长有
善言故来’。已而有娠，生万里。”

《孙梦观传》：“梦观以集英殿修撰知建宁府，蠲租税，省
刑罚，郡人徐清叟、蔡杭以为有古循吏风。民有梦迎
祠山神，从者甚都，出视之，则梦观也。俄而梦观得疾，
口授遗表，不忘规谏，遂卒。”

《刘黻传》：“黻历官刑部侍郎，丁母忧。江上溃师，丞相陈
宜中起复黻为端明殿学士，不起。及贾似道、韩震死，
宜中谋拥二王由温州入海，以兵逆黻。共政，将逊相
位。于是黻托宗祀于母弟成伯，遂起及罗浮，以疾而
卒。初，陈宜中梦人告之曰：‘今年天灾流行，人死且半，
服大黄者生。继而疫疠大作，服者果得不死。及黻病’”，
宜中令服之。终莫能救。

《度宗本纪》，嘉熙四年，帝生于绍兴府荣邸。初，荣文恭
王夫人全氏，梦神言“帝命汝孙，然非汝家所有。”嗣荣
王夫人钱氏，梦日光照东室。是夕，齐国夫人黄氏，亦
梦神人采衣拥一龙纳怀中，已而有娠。

《文文山集》：庐陵刘岳申撰《文丞相传》：“文丞相天祥大
父时用梦儿乘紫云下，已复上而丞相生，故名云孙，
字天祥。”

周密《齐东野语》：贾师宪柄国日，尝梦金紫人相迎逢，
旁一客谓之曰：“此人姓郑，是能制公之死命。”时大珰
郑师望方用事，意疑其人，且姓与梦合，于是竟以他
故摈逐之。及鲁港失律，远谪南荒，就绍兴差官押送，
则本州推官沈士圭，摄山阴尉郑虎臣也。郑武弁尝
为贾所恶，适有是役，遂甘心焉。贾临行置酒招二人，
历言前梦，且祈哀徼庇云：向在维扬日，襄邓间有人
善相，一日来，值其跣卧，因叹惜再三，私谓客曰：“相公
贵极人臣，而足心肉陷，是名猴形，恐异时不免有万
里行耳。”是知今日窜逐之事，虽满盈招咎，盖亦有数
存焉。及抵清漳之次日，泣谓押行官曰：“某夜来梦大
不祥，才离此地，必死无疑，幸保全之。”遂连三日逗遛
不行，而官吏追促之，离城五里许，小泊木绵庵，竟以
疾殂，或谓虎臣有力焉。先是林佥枢存孺父为贾所
摈，谪之南州，道死于漳。漳有富民蓄油杉甚佳，林氏
子弟欲求而价高不可得，因抚其木曰：“收取收取，待
留与贾丞相自用。”盖一时愤憾之语耳。至是郡守与
之经营，竟得此物以敛，可谓异矣。死生祸福，皆有定
数，不可幸免也。

三山苏大璋颙之，治《易》有声。戊午乡举，梦为第十一
人，数为人言之，以为必如梦告。既试将揭榜，同经人
诉于郡，谓其自许之确如此，必将与试官有成约，万
一果然，乞究治之。及拆号，至第十一名果易也。帅携
此状入院，遍示考官，谓设如此言，诸公将何以自解，
不若以待补首卷易之。众皆以为然。既拆号，则自待
补为正解者，大璋也。由正解而易为待补者，乃投牒
之人也。次年苏遂冠南宫。此与王俊民事相类。
《癸辛杂识》括之缙云有叶医，挟术颇精，一夕忽梦追
至城隍主者戒云：“凡今北之人虐南人盖有数，若南
人恃北埶以虐南人者，此神明之所甚怒，罪无赦。”赵
某者，昔在福州日，杀人至多，获罪于天，今“使之得喑
疾而死，或以谷二石、酒二斗、鸡四只相邀，汝慎毋往，
不然逆天之罪，不可违也。然于次日，必有叶氏，亦以
此数相偿，且有重获也。”既觉，惴惴然，遂往庙中炷香甫归家，而赵氏之家令人果以物至相邀，遂辞以疾
不往。次日，叶府召医，疾愈，以物酹谢，乃鸡酒谷如梦
中之数，收功获谢，而赵则殂矣。

叶亦愚上书后，朝廷捕之甚急，遂祷之霍山张王庙。
是夕梦一白衣裹帽人指庭下一鸡，为蛇所缠，牢不
可解。其后有黥而王之验，二物《己酉》合也。

范元章，向者魏明己馆中，尝赴省试，梦至大宫殿，手
执文书历阶而上，自顾其身，则挂绿衣。既而有衣皂
褙者亦欲进，为左右所却，以为无绿衣而不可进，范
遂脱所衣绿袍与之，其袍内乃著粉青战袍，旁有嘲
之者，答云：“无笑，此乃银青袍也。”及寤，虽喜衣绿之吉，
又有脱袍之疑。既而中第，辞魏氏馆，继之者乃蜀人
税某也，次举亦第，于是脱袍之征巳验，独不晓“银青”
之说，然自喜以为此必异时所至之官也。临安盐仓
批满，则谢堂实尹京，其衔乃银青光禄大夫。时事已
异，仅止于此。是以知人生皆有分定，不容少有侥幸
也。

《宋史赵葵传》：“葵字南仲，京湖制置使方之子。初生时，
或梦南岳神降其家，方在襄阳，命葵专督饮食共养
之事。与兄范俱有志事功。”

《括异志》：吴跃龙，吴宗礼，达之之子也。乙卯乡举，跃龙
实为亚榜赋魁，实通榜词赋之第八也。揭晓之夕，梦
登七层宝塔，已及六层，止馀一层。欲上之间，忽见一
人星冠云帔，若天尊像，叱曰：“此雁塔也，汝何人，辄登
此？”连步逐下，迤逦至塔外，遂坐其傍，惊而寤。及榜至，
乃在七名之外，余亲见其说。又有张湘亦以乙卯魁
亚荐。揭晓两夕前，梦人持巨螌扑卖，湘一扑五钱皆
黑，一钱旋转不已，竟作字。一人曰：“几乎浑纯。”及榜至，
乃为小荐第一。功名前定，不可强求也如此。

淳祐甲申春，余馆于沈氏书塾，因寓宿焉。一夕，梦妇
人著红衣至其家，厅庑下轿，无侍女，手执黄罗裙，直
入其堂。旦与诸生言之，皆莫晓所谓。次夕，方篝灯披
阅卷帙，忽有人报“街外鼓声甚急”，仓皇使人视之，乃
“市楼失火，烟焰烛天，众方扑救，仅免延燎，止拽倒小
屋数间，方知妇人之怪也。”

《宋史李庭芝传》：庭芝得乡举不行，以策干荆帅孟珙，
请自效。珙善相人，且夜梦车骑称李尚书谒己，明日
庭芝至，珙见魁伟，顾诸子曰：“吾相人多，无如李生者，
其名位当过我。”时四川有警，即以庭芝权施之建始
县。

《三柳轩杂识》：“陈文龙志忠，兴化人，度宗朝状元也。德
祐末，归守本州。北兵入闽，不屈，生缚之至杭，病卒于
杭之苗儿桥巷。初，文龙入太学，累试不入格。太学，守
土之神，岳侯也。一夕梦神请交代，意必老死于太学，
常悒悒不乐。既而赴廷对第一，仕宦日显，前梦不复
记矣。及守外州，又梦神通书，阅书前面曰：‘交代后书
年月’。”至元心甚慢之。未几，国亡城陷，家残，身俘至杭，
幽于太学之侧